वरिष्ठ पत्रकार कमाल खान के निधन पर इंडिया टीवी के एडिटर-इन-चीफ रजत शर्मा ने दुख व्यक्त किया
वरिष्ठ पत्रकार कमाल खान का आज सुबह दिल का दौरा पड़ने से निधन हो गया है।कमाल खान के निधन पर इंडिया टीवी के एडिटर-इन-चीफ रजत शर्मा ने दुख व्यक्त किया है।
नई दिल्ली। वरिष्ठ पत्रकार कमाल खान के निधन पर इंडिया टीवी के एडिटर-इन-चीफ रजत शर्मा ने दुख व्यक्त किया है। रजत शर्मा ने ट्वीट कर कहा कि 'कमाल खान के निधन की खबर से स्तब्ध हूँ, कल शाम को ही कमाल को पहली बार एक शो प्रेज़ेंट करते हुए देखा ,सोचा था सुबह उनसे कहूँगा इतना अच्छा उच्चारण, भाषा पर नियंत्रण और विचारों का सहज प्रवाह कम देखने को मिलता है, लेकिन कमाल बिना सुने ही चले गए, ईश्वर रुचि को ये आघात सहने की शक्ति दे।'बता दें कि, वरिष्ठ पत्रकार कमाल खान का आज सुबह दिल का दौरा पड़ने से निधन हो गया है। उनके निधन की खबर से पूरी पत्रकारिता जगत में शोक की लहर दौड़ गई है। कमाल खान के निधन पर तमाम राजनेताओं, सामाजिक कार्यकर्ताओं व आम लोगों ने शोक व्यक्त किया है। दिग्गज पत्रकार कमाल खान अपनी विशिष्ट पत्रकारिता के लिए जाने जाते थे। हाल ही में उत्तर प्रदेश विधानसभा चुनावों पर उनकी रिपोर्टिंग देखी गई थी। 61 साल के कमाल खान के परिवार में उनकी पत्नी रुचि और बेटा अमन हैं।